Jeg pendler mellom jobben min i Norge og mitt hjem i utlandet. Hva gjelder for meg?
Etter råd fra helsemyndighetene har regjeringen besluttet å innføre svært strenge regler for hvem som får reise inn i landet. I praksis er grensen stengt for alle som ikke er bosatt i Norge, og selv de som er bosatt her skal i utgangspunktet i karantene på karantenehotell.

Det gjøres unntak for:


	Personer som ivaretar kritiske samfunnsfunksjoner
	Personer som driver med vare- og persontransport
	Helsepersonell fra Sverige og Finland som arbeider i norsk helse- og omsorgstjeneste
	Personer som skal gjennomføre fastsatt samvær med barn
	Og personer som ellers har helt spesielle grunner for å komme til Norge.


Hvis du tilhører en av gruppene det gjøres unntak for, må du som hovedregel teste deg ved grensen. Det tilbys som regel hurtigtest ved alle grensepasseringer. Du må i utgangspunktet vente på teststasjonen til prøveresultatet foreligger. De som forlater testområdet i strid med bestemmelsen, kan straffes med bøter.

Dersom du jobber i Norge og har innreiseforbud, kan du søke om kompensasjon for tapt inntekt. 

Kompensasjonsordningen innebærer at berørte arbeidstakere kompenseres for perioden etter 29. januar. Regjeringen foreslår at de berørte arbeidstakerne får en kompensasjon på 70 prosent av sykepengegrunnlaget opp til 6G. Det gir om lag samme kompensasjon som arbeidstakerne ville fått dersom de var permitterte. Arbeidsgiver får ansvar for å forskuttere kompensasjonen og får deretter refundert beløpet gjennom Nav.

Den nye kompensasjonsordningen vil gjelde for arbeidstakere med jobb i Norge, men bosatt i EØS-området som er rammet av de stengte grensene. Ordningen skal gjelde fra 29. januar da innreiseforbudet ble innført, og varer så lenge innreiseforbudet for arbeidstakere gjelder.